ความเสี่ยงจากภาวะเศรษฐกิจและนโยบายที่เกี่ยวข้อง

ในรอบปี 2549 ที่ผ่านมาเศรษฐกิจของประเทศได้เผชิญกับปัจจัยต่างๆ
มากมายทั้งจากภายในประเทศและต่างประเทศ ที่สำคัญดังนี้

ความเสี่ยงจากราคาน้ำมันที่ผันผวน

ระดับราคาน้ำมันดิบในตลาดโลกในช่วงปีที่ผ่านมามีความผันผวนเป็นอย่างมาก โดยในช่วงไตรมาสที่
3 ของปี ระดับราคาสูงถึง 73 – 74 เหรียญสหรัฐ/บาร์เรล
เป็นผลทำให้ระดับราคาน้ำมันดีเซลภายในประเทศสูงถึง 27.94 บาท/ลิตร
ซึ่งเป็นระดับราคาที่เพิ่มสูงมากในรอบหลายๆ ปี (รายละเอียดตามตารางที่ 5)
และมีผลกระทบโดยตรงต่อต้นทุนในการดำเนินงานของบริษัทรับเหมาก่อสร้าง
ระดับราคาน้ำมันที่เพิ่มสูงขึ้นอย่างต่อเนื่อง
ก็จะมีผลต่อราคาวัสดุก่อสร้างที่มีน้ำมันเป็นส่วนประกอบด้วย

และในส่วนที่มีผลกระทบในด้านค่าใช้จ่ายในการขนส่ง
หรือค่าใช้จ่ายในการเดินเครื่องจักรก่อสร้างต่างๆ
การที่ราคาน้ำมันมีการผันผวนมากไม่นิ่งทำให้การคำนวณต้นทุนในส่วนนี้เป็นไปอย่างไม่แน่นอน
ซึ่งมีผลในการประมาณราคาค่าก่อสร้างมีผลให้ต้องมีการเผื่อราคาไว้ค่อนข้างมากอันมีผลต่อการแข่งขันในการประมูลงาน
และทำให้เจ้าของงานที่ว่าจ้างก่อสร้างต้องรับภาระในค่าก่อสร้างที่สูงเกินควร
และอาจเป็นไปได้ว่าผู้รับเหมาที่ทำการเผื่อค่าใช้จ่ายในส่วนนี้มากเกินควรอาจไม่ได้รับเลือกให้เป็นผู้ดำเนินการก่อสร้างโครงการที่สำคัญๆไป

อย่างไรก็ตามระดับราคาน้ำมันดิบในตลาดโลกก็มีแนวโน้มลดลงอย่างต่อเนื่อง โดยอยู่ที่ราคา 51.83
เหรียญสหรัฐ/บาร์เรล เมื่อวันที่ 11 มกราคม 2550
และระดับราคาน้ำมันดีเซลภายในประเทศอยู่ที่ราคา 22.94 บาท/ลิตร
ซึ่งก็จะช่วยให้ดุลการค้าของประเทศดีขึ้น เนื่องจากมีการนำเข้าน้ำมันดิบเป็นสินค้าหลัก
อีกทั้งทำให้ความสามารถในการทำกำไรดีขึ้น ซึ่งได้รับผลประโยชน์จากต้นทุนที่ลดลง

ราคาวัสดุก่อสร้าง

โดยทั่วไปราคาวัสดุก่อสร้างจะเปลี่ยนแปลงไปตามภาวะของระดับอุปสงค์และอุปทานในตลาด
และยังขึ้นอยู่กับระดับราคาน้ำมันอีกด้วย เพราะเหตุว่า
วัสดุก่อสร้างเกือบทุกประเภทมีความเกี่ยวข้องกับน้ำมันเป็นอย่างมากไม่ว่าจะเป็นในส่วนที่เป็นวัตถุดิบที่ต่อเนื่องมาจากน้ำมัน
เช่น ยางมะตอย พลาสติก พีวีซี เป็นต้น
(ซึ่งวัตถุดิบดังกล่าวเป็นวัตถุดิบในการผลิตส่วนประกอบของงานก่อสร้างหลายประเภท)
จากตัวเลขดัชนี Construction Materials Price Index (CMI)
(ซึ่งสำนักงานดัชนีเศรษฐกิจการค้า กระทรวงพาณิชย์ เป็นผู้รวบรวมข้อมูล
จากการสำรวจราคาสินค้าวัสดุก่อสร้างในเขตกรุงเทพ และปริมณฑล จำนวน 88 รายการ
โดยเริ่มตั้งแต่ ปี 2543 เป็นต้นมา) พบว่าในช่วงปีที่ผ่านมา
ดัชนีดังกล่าวมีแนวโน้มเพิ่มสูงขึ้นตามลำดับ กล่าวคือ จาก 121.9 จุด ในเดือนมกราคม 2549
และสูงสุดในเดือนพฤศจิกายน 2549 เท่ากับ 132.0 จุด ถึงแม้ว่าในเดือนสุดท้ายของปี จะลดลงไป
0.5 จุดก็ได้ (รายละเอียดตามตารางที่ 6) ซึ่งระดับดังกล่าวก็ยังถือว่าอยู่ในเกณฑ์สูง
โดยเฉพาะดัชนีราคาเหล็กและผลิตภัณฑ์เหล็ก ซึ่งมีค่าเฉลี่ย เท่ากับ 161.48 จุด
ซึ่งมีผลกระทบโดยตรงต่อต้นทุนในการดำเนินงานของบริษัทรับเหมาก่อสร้างด้วยเช่นกัน

อย่างไรก็ตาม บริษัทได้ดำเนินการบริหารความเสี่ยงโดยดำเนินการผ่านทางสัญญาการก่อสร้างใน 2
ลักษณะ

- กรณีที่สัญญาการก่อสร้างมีการปรับราคาค่างานก่อสร้างตามสูตรการปรับราคา
ซึ่งเป็นสัญญากับหน่วยงานของรัฐ (Escalation Factor , K) ซึ่งค่า K
ดังกล่าวจะอยู่ในรูปของค่าคำนวณที่แปรผันตามต้นทุนการผลิตที่เปลี่ยนแปลงไป เช่น
ราคาวัสดุก่อสร้าง ราคาเหล็ก ราคาซีเมนต์ ราคาน้ำมันดีเซลหมุนเร็ว
ทำให้ไม่มีผลกระทบต่อราคางานก่อสร้าง

- กรณีสัญญาก่อสร้างที่เป็นจำนวนเงินคงที่ หรือเป็น Lump-Sum
ซึ่งในสัญญาไม่ได้ระบุหรือไม่สามารถกำหนดเป็นค่า K ได้
โดยจะมีการรวมค่าเผื่อกรณีที่ราคาต้นทุนวัสดุก่อสร้างรวมไว้ในมูลค่าของโครงการแล้ว

อัตราดอกเบี้ย

เมื่อภาวะเศรษฐกิจมีการเจริญเติบโตขึ้น
และภาวะการลงทุนมีมากขึ้นแนวโน้มของอัตราดอกเบี้ยย่อมสูงขึ้นตามกลไกของระบบเศรษฐกิจโดยรวม
ซึ่งในการดำเนินการธุรกิจก่อสร้างย่อมหลีกเลี่ยงได้ยากที่จะไม่มีการกู้ยืมเงินจากสถาบันการเงินเพื่อใช้ในการบริหารโครงการก่อสร้าง
โดยเฉพาะโครงการก่อสร้างขนาดใหญ่ยิ่งจำเป็นต้องมีแหล่งเงินทุนในการซื้อวัตถุดิบรวมทั้งการจ้างแรงงานเป็นจำนวนมากโดยดำเนินการล่วงหน้าไปก่อนที่จะได้รับเงินค่าจ้างจากเจ้าของโครงการที่ว่าจ้างให้ดำเนินการ
ดอกเบี้ยจึงถือว่าเป็นต้นทุนอย่างหนึ่งที่เกิดขึ้นในการดำเนินการ
และหากการส่งมอบงานให้กับเจ้าของงานล่าช้าออกไป
การได้รับเงินค่าจ้างล่าช้าย่อมทำให้เกิดภาวะขาดทุนกำไรที่มีการตั้งประมาณการไว้ก่อนการดำเนินการได้

อย่างไรก็ตาม เมื่อบริษัทได้พิจารณาจากการใช้สินเชื่อของสถาบันการเงินแล้ว พบว่าในช่วงที่ผ่านมา
แม้ว่าจะมีแนวโน้มการเพิ่มขึ้นของอัตราดอกเบี้ยอย่างต่อเนื่อง
แต่บริษัทก็มีความเสี่ยงในเรื่องดังกล่าวเพียงเล็กน้อย
ทั้งนี้เนื่องจากบริษัทมีวงเงินสินเชื่ออยู่จำนวนไม่มากนั่นเอง

ความเสี่ยงทางด้านการเมือง

การเปลี่ยนแปลงทางการเมืองของประเทศ เมื่อวันที่ 19 กันยายน 2549
จะมีผลกระทบโดยตรงต่อจิตวิทยาและบรรยากาศในการลงทุน ทั้งจากนักลงทุนในประเทศ
และต่างประเทศ โดยเฉพาะงบประมาณด้านการก่อสร้างในโครงการต่างๆ
อาจมีผลกระทบในการชลอการก่อสร้างหรือเลื่อนออกไป
ซึ่งเป็นปัจจัยสำคัญที่มีต่อการตัดสินใจของผู้ลงทุน ผู้ว่าจ้าง
ทั้งจากโครงการของภาครัฐและของภาคเอกชน
โดยในส่วนของภาคเอกชนเองก็ต้องรอความชัดเจนของสถานการณ์ทางการเมือง
ซึ่งส่งผลกระทบต่อการขยายตัวของธุรกิจภาคอสังหาริมทรัพย์ ภาคการก่อสร้าง บริการออกแบบ
จัดหา ฯลฯ และภาคที่เกี่ยวเนื่องกับงานก่อสร้างทั้งหมด

ความเสี่ยงจากการแข่งขันที่สูงขึ้น

การแข่งขันในธุรกิจการก่อสร้างยังคงมีการแข่งขันที่สูงแม้สภาพการณ์ในขณะนี้ยังคงมีงานก่อสร้างอยู่อย่างต่อเนื่อง
แต่อยู่ในภาวะที่เริ่มชลอตัวในส่วนของภาคเอกชน เนื่องจากผู้ว่าจ้างรอความชัดเจนของรัฐบาล
และในส่วนของโครงการขนาดใหญ่ของรัฐ อันได้แก่ การเปิดประมูลรถไฟฟ้า 5 สาย
มูลค่าการลงทุนรวม 165.4 พันล้านบาท ถึงแม้จะมีความชัดเจนมากขึ้น
แต่เมื่อมีการประมูลงานแล้วส่วนแบ่งที่บริษัทรับเหมาก่อสร้างภายในประเทศจะได้รับอนิสงฆ์จากโครงการดังกล่าวมากน้อยเพียงใด
และบริษัทที่ได้รับคัดเลือกจะต้องมีคุณสมบัติความพร้อมในด้านต่างๆครบถ้วนซึ่งทำให้มีเพียงบริษัทรับเหมาก่อสร้างที่จะเป็นผู้รับเหมาหลักที่จะได้งานไม่กี่ราย
และหากเข้าเป็นผู้รับเหมาช่วงงานอีกทอดย่อมได้รับความเสี่ยงในผลกำไรที่ได้นั้นลดน้อยเป็นทอดๆไป

บริษัทจึงมุ่งเน้นที่จะให้บริการที่มีคุณภาพภายใต้ระยะเวลาที่กำหนด
และที่สำคัญภายใต้งบประมาณซึ่งเป็นหัวใจสำคัญที่ทำให้ธุรกิจการก่อสร้างประสบความสำเร็จ
บริษัทพยายามหลีกเลี่ยงการแข่งขันทางด้านราคากับผู้รับเหมารายอื่นๆ
และเลือกประมูลงานที่บริษัทมีความชำนาญเพื่อให้ได้กำไรขั้นต้นในอัตราที่เหมาะสมเป็นหลัก

ความร่วมมือกับพันธมิตรทางการค้า

เป็นที่ทราบกันดีอยู่แล้วว่า ธุรกิจรับเหมาก่อสร้างเป็นธุรกิจที่มีการแข่งขันกันอย่างรุนแรง
นับวันก็ยิ่งทวีความรุนแรงเพิ่มมากขึ้น อันเนื่องมาจาก ราคา
ความสัมพันธ์ใกล้ชิดกับผู้มีอำนาจในการต่อรอง หรือเงื่อนไขพิเศษต่างๆ ผู้รับเหมาข้ามชาติ
ซึ่งทั้งหมดนี้ ผู้รับเหมารายเล็กหรือรายใหม่ มีโอกาสน้อยมากที่จะเข้ามามีส่วนร่วม
ซึ่งทำให้ขาดโอกาสอันดีในการพัฒนาขีดความสามารถหรือองค์ความรู้ในด้านเทคโนโลยีการก่อสร้างสมัยใหม่
หากขาดความร่วมกันอย่างจริงจัง และการเปิดโอกาสในการแข่งขัน

ความร่วมมือระหว่างพันธมิตรทางการค้า จึงถือว่ามีความสำคัญและมีความจำเป็นอย่างยิ่ง
ต่อการแข่งขันที่รุนแรงโดยเฉพาะกับผู้รับเหมาข้ามชาติ ทั้งนี้อันเนื่องมาจาก
ความเชี่ยวชาญเฉพาะด้าน การถ่ายทอดเทคนิค เทคโนโลยีการก่อสร้างนำสมัย
ซึ่งเป็นประโยชน์อย่างยิ่งหากมีความร่วมมือระหว่างพันธมิตรทางการค้าอย่างแท้จริง

ในส่วนของบริษัทนั้น ได้ดำเนินการร่วมมือกับพันธมิตรทางการค้าอย่างต่อเนื่อง ในลักษณะ
กิจการร่วมค้า (Joint Venture) เช่น กิจการร่วมค้า ซินเท็ค-ไมวาน และบริษัทฯ
มีนโยบายลงทุนในกิจการที่ดำเนินธุรกิจที่เอื้อประโยชน์, มีความเกี่ยวเนื่องกับธุรกิจบริษัทฯ
และมีแนวโน้มการเติบโตที่ดี สำหรับสัดส่วนเงินลงทุนและนโยบายการบริหารงานกิจการร่วมค้านั้น
ขึ้นกับความเชี่ยวชาญในธุรกิจ , ความสามารถในการลงทุน และอำนาจการบริหารงานเป็นหลัก

การปฏิบัติตามสัญญาการก่อสร้าง

การปฏิบัติตามสัญญาเป็นสิ่งที่สำคัญมากต่อการประกอบธุรกิจ
อย่างไรก็ตามความล่าช้าของโครงการก่อสร้างก็มีโอกาสเกิดขึ้นได้เสมอ
โดยความล่าช้าดังกล่าวอาจเกิดขึ้นเนื่องมาจากเจ้าของโครงการหรือผู้ว่าจ้าง เช่น
การเปลี่ยนแปลงสัญญา การเปลี่ยนแปลงแบบก่อสร้าง หรือการขาดแคลนเงินทุน เป็นต้น
หรืออาจเป็นผลมาจากความล่าช้าของทีมงานของบริษัท

สำหรับความล่าช้าที่เป็นผลมาจากเจ้าของโครงการ
อาจทำให้บริษัทผู้รับเหมาต้องรับภาระค่าใช้จ่ายต่างๆ ที่เพิ่มมากขึ้น เช่น ระยะเวลาการก่อสร้าง
ค่าแรงงาน ค่าสาธารณูปโภค โดยไม่เป็นผลดีต่อทั้ง 2 ฝ่าย เนื่องจากการปรับเปลี่ยนการเพิ่มเติม
ต้องใช้เวลาและมีค่าใช้จ่ายเกิดขึ้น ในกรณีของบริษัทเมื่อเกิดเหตุการณ์เช่นนี้ขึ้น
บริษัทได้ดำเนินการประสานงานกับทุกฝ่ายที่เกี่ยวข้อง เพื่อให้ได้ขอยุติและเป็นประโยชน์ต่อทุกฝ่าย
โดยในช่วงที่ผ่านมาก็ได้รับความร่วมมือดี

ในกรณีความล่าช้าเป็นผลเนื่องจากปฏิบัติงานของบริษัท
ในช่วงที่ผ่านมาบริษัทได้ดำเนินการตามระบบบริหารงานคุณภาพ ISO 9001:2000
มาใช้ในการรักษามาตรฐานการปฏิบัติงาน
รวมทั้งดำเนินการทบทวนการดำเนินการตั้งแต่ก่อนดำเนินการทำสัญญารับงาน ช่วงหลังการเซ็นสัญญา
และระหว่างการดำเนินการก่อสร้าง เพื่อให้การดำเนินการก่อสร้างสำเร็จลุล่วงไปด้วยดี
ตามความต้องการของลูกค้า และตามกำหนดเวลาของสัญญา
ซึ่งทั้งหมดได้ดำเนินการเป็นไปตามที่ได้กำหนดไว้

สถาบันการเงิน

บริษัทรับเหมาก่อสร้างจะต้องมีเงินทุนหมุนเวียนในการดำเนินธุรกิจอย่างเพียงพอ
เพื่อใช้ในการบริหารจัดการ การจัดซื้อวัตถุดิบ วัสดุก่อสร้าง ค่าจ้างแรงงาน
เป็นหลักทรัพย์ค้ำประกันกับธนาคารพาณิยช์สำหรับการขอหนังสือค้ำประกันต่างๆ เช่น
หนังสือค้ำประกันสัญญา (Performance Bond) หนังสือค้ำประกันผลงาน (Retention Bond)
ทั้งนี้ ธนาคารพาณิชย์ต่างๆ มีนโยบายในการออกหนังสือค้ำประกันที่แตกต่างกัน
ซึ่งขึ้นอยู่กับนโยบายในการบริหารความเสี่ยง (Risk Management Policy)
และมาตรฐานการประกันความเสี่ยง ซึ่งอาจมีการเปลี่ยนแปลงได้

ในการเปลี่ยนแปลงนโยบายของสถาบันการเงินอาจนำมาซึ่งผลกระทบต่อบริษัทผู้รับเหมาก่อสร้าง
เช่น เงื่อนไขหนังสือค้ำประกัน การให้สินเชื่อ ได้แก่ อัตราดอกเบี้ย ค่าธรรมเนียม
หลักทรัพย์ค้ำประกัน เป็นต้น ซึ่งทั้งหมดผู้รับเหมาต้องรับภาระต้นทุนสูงขึ้นเช่นกัน

ในช่วงที่ผ่านมานั้น บริษัทได้รับความร่วมมือจากธนาคารพาณิยช์หลายๆ แห่งด้วยดีเสมอมา
ในด้านหนังสือค้ำประกัน และด้านสินเชื่อ

ความเสี่ยงด้านคุณภาพของแรงงาน

แรงงานที่ใช้ในงานก่อสร้างนั้นมีหลากหลายประเภท และหลายระดับความละเอียดของงาน
งานบางประเภทเป็นงานที่ไม่ต้องการความปราณีต ใช้เพียงแรงงานเป็นหลัก เช่น งานขุดดิน
ถมทราย งานเทคอนกรีต หรืองานผูกเหล็กเส้น เป็นต้น
แต่บางประเภทก็อาศัยความชำนาญของช่างเป็นอย่างมาก ซึ่งส่วนใหญ่อยู่ในงานสถาปัตยกรรม เช่น
งานติดตั้งวงกบประตู-หน้าต่างและปรับบาน งานบุพื้นผิวต่างๆ เป็นต้น
การจัดหาแรงงานที่มาดำเนินการจึงเป็นส่วนที่สำคัญ หากจัดหาแรงงานที่ไม่มีคุณภาพมาดำเนินการ
ย่อมมีความเสี่ยงที่จะได้ผลงานออกมาไม่ได้ตามมาตรฐาน เจ้าของงานผู้ว่าจ้างไม่รับงาน
ต้องมีการแก้ไข ซึ่งจะต้องมีค่าใช้จ่ายมากกว่างานติดตั้งแต่แรก
กล่าวคือต้องทำการรื้อถอนสิ่งที่ติดตั้งไปแล้ว และทำการติดตั้งใหม่
ค่าดำเนินการย่อมมากกว่าสองเท่าของการติดตั้งหนเดียว
แรงงานที่มีความชำนาญจึงเป็นทรัพยากรที่จำเป็นต้องมีการจัดหาและดูแลให้เป็นแรงงานสำคัญในการทำงาน
การจัดการแรงงานเหล่านี้อาจทำได้โดยการคัดเลือกโดยการทดสอบ การฝึกหัดขึ้นมาใหม่
การให้ความรู้อย่างต่อเนื่อง การสร้างแรงจูงใจให้เกิดการพัฒนาตนเอง
และหากเป็นแรงงานที่เป็นผู้รับเหมาช่วงอาจทำได้โดยมีการขึ้นทะเบียนรวมทั้งจัดให้มีการประเมินผลงานที่ผ่านมาเพื่อใช้เป็นข้อมูลในการจัดระดับของคุณภาพของผู้รับเหมาช่วง

ความเสี่ยงด้านภาระรับผิดชอบทางด้านแรงงาน

บริษัทมีการจ้างแรงงานเป็นพนักงานรายวัน โดยมีสัญญาการจ้างงานครอบคลุมระยะเวลาที่กำหนด
เช่น 1 ปี เป็นต้น
การจ้างพนักงานประจำรายวันนี้ทำให้บริษัทสามารถควบคุมคุณภาพงานให้เป็นไปตามมาตรฐานของบริษัทรวมทั้งอยู่ภายใต้กำหนดเวลาในการส่งมอบงาน
ทำให้บริษัทมีความเสี่ยงด้านภาระรับผิดชอบในพนักงานประจำของบริษัทหากภาวะเศรษฐกิจเกิดการชะลอตัว
อย่างไรก็ตามบริษัทมีความมั่นใจว่าบริษัทจะได้รับงานอย่างต่อเนื่อง
เนื่องจากในปัจจุบันบริษัทได้รับงานโครงการระยะยาวของหน่วยงานในภาครัฐ
รวมทั้งในอนาคตบริษัทมีแผนงานที่จะขยายสายงานก่อสร้างไปในส่วนงานถนน, งานสาธารณูปโภค
และงานก่อสร้างหลายประเภท ให้เพิ่มมากขึ้น
เพื่อเป็นการกระจายความเสี่ยงในการพึ่งพาลูกค้าเฉพาะประเภทด้วย
รวมทั้งการจัดจ้างแรงงานที่เป็นผู้รับเหมาช่วงเพื่อเป็นการลดความเสี่ยงในด้านการบริหารแรงงาน

ความเสี่ยงด้านความสูญเสีย ในค่าใช้จ่าย จากการบาดเจ็บ ของพนักงานในการปฏิบัติงานก่อสร้าง

ความเสียหายเนื่องจากอุบัติเหตุ บาดเจ็บ ป่วย
ในการทำงานมักเป็นค่าใช้จ่ายซึ่งแฝงอยู่ในธุรกิจงาน และในทุกกระบวนการผลิต
จากการสำรวจของกรมสวัสดิการและคุ้มครองแรงงาน ณ ปัจจุบัน ความสูญเสียจากการเกิดอุบัติเหตุ
ในการทำงานก่อสร้าง เป็นความสูญเสียที่เกิดขึ้นเป็นอันดับหนึ่งในภาคอุตสาหกรรม
และอุบัติเหตุที่เกิดขึ้นมักจะเป็นอุบัติเหตุที่รุนแรงกว่าการทำงานประเภทอื่น

อย่างไรก็ตาม อุบัติเหตุในการทำงานก่อสร้าง ย่อมลดลงได้
ด้วยการปฏิบัติงานในสภาพแวดล้อมที่ปราศจากความเสี่ยง
โดยจัดสภาพแวดล้อมในการทำงานให้ปลอดภัย บริษัท มีนโยบายด้านความปลอดภัยที่ว่า
บริษัทมีความปรารถนาและมุ่งมั่น ที่จะจัดเตรียมสภาพการทำงานที่ปลอดภัยแก่พนักงาน ผู้รับเหมาช่วง
และประชาชนบริเวณรอบๆ สถานที่ก่อสร้าง บริษัทพร้อมที่จะสนับสนุนให้เกิดความมั่นใจว่า
ได้มีการนำระบบการทำงานที่ปลอดภัยรวมทั้ง กฎ ระเบียบ ของส่วนราชการมาปฏิบัติ
และพนักงานทุกคนได้ตระหนักถึง รวมทั้งได้มีการนำไปดำเนินการให้เกิดความปลอดภัย
โดยถือเป็นพันธะผูกพัน ตามคู่มือความปลอดภัยของบริษัท